arnastofnun/IGC-2024 huggingface dataset:
Stjórnið þessum útúrfríkuðu

Stjórnkerfið getur náð stjórn á útúrfríkuðum skilanefndum og slitastjórnum. Forstjóri Fjármálaeftirlitsins vinnur bara ekki vinnuna sína. Samkvæmt lögum á hann að sjá um, að þessar græðgisnefndir starfi samkvæmt kröfum laga um stjórnarmenn og viðskipti við tengda aðila. Hann á að sjá um, að nefndirnar skammti sér ekki laun að vild og skammti sér ekki starfsaldur að vild. Yfir ónothæfum forstjóra er ráðherra, Árni Páll Árnason. Hann er þekktur fyrir að gera ekkert gegn græðgisfíklum og frjálshyggjugaurum. Við þurfum ekki lög til að stýra þeim. Þurfum bara að losna við Gunnar Þ. Andersen og Árna Pál.
Já er ekki aflátsbréf

Af bloggi og fésbók að dæma halda margir, að Já þýði aflátsbréf handa bófum útrásarinnar. Aðrir tyggja bara í sífellu, að þeir borgi ekki skuldir bófa. Ég hef enga trú á, að hægt sé að snúa einfeldningum. Bind hins vegar vonir við, að ódýr hugsun breiðist ekki út til þeirra, sem eiga eftir að ákveða sig. Sein ákvörðun er gott merki um, að fólk vilji hugsa málið. Brýnt er, að hugsandi fólk láti í sér heyra í bloggi og á fésbók gegn slagorða-liðinu. Þar er orrustan um sálir fólks. Áskoranir hagsmunasamtaka eru eins lítils virði og stjórnmálamanna. Við verðum sjálf að verja reisn og þjóðarhagsmuni.
Ráðizt verður á Gaddafi

Öryggisráð Sameinuðu þjóðanna samþykkti flugbann á Líbýu. Rússland og Kína treystust ekki til að víkja langt frá samstöðu og sátu hjá í atkvæðagreiðslunni. Flugbannið nær til allra hernaðaraðgerða annarra en innrásar á landi. Ekki verður þó ráðizt á stórskotalið eða þyrlur. Aðeins á hernaðarmannvirki, svo sem flugvelli, loftvarnahreiður og herflugvélar. Bannið hefur þegar stappað stálinu í uppreisnarmenn, sem fögnuðu ótæpilega í nótt, þegar fréttirnar bárust. Samt mun taka nokkra daga að koma á flugbanni. Í fyrstu verður beitt flugsveitum arabaríkja og síðan brezkum og frönskum, jafnvel ítölskum.
Líbýa er Langtburtistan

Ekki mundi ég gráta, þótt Öryggisráðið samþykki ósk Bandaríkjanna, Bretlands og Frakklands um flugbann. Það jafngildir loftárásum á flugvelli, flota og hernaðartæki ríkisstjórnar Líbýu. Aðalatriðið er, að vestrænir hermenn stígi ekki þar á land. Reynslan sýnir, að þá verður andskotinn laus. Betra er, að landsmenn geri upp sín mál, þegar vígvél Gaddafi hefur verið rústuð. Hins vegar óttast ég, að Öryggisráðið felli tillöguna í kvöld. Rússland og Kína hafa lítinn áhuga á draga vagninn með vesturveldunum. Nema þau fái eitthvað annað í staðinn. Við sættum okkur bara við, að allt þetta er Langtburtistan.
Ólíkar stærðir talna

Sumir andstæðingar samkomulags um IceSave IV tala um það eins og herfjötur á þjóðinni næstu áratugi. Sá herfjötur stafar af framlagi ríkisins til banka, sparisjóða, fjármálastofnana og einkum Seðlabankans. Samtals nemur sá fjötur hundruðum milljarða, líklega 600 milljörðum. Andstæðingar samkomulagsins reka engan áróður gegn slíkum upphæðum. Hamast hins vegar gegn samkomulagi um IceSave IV, sem er minna en árlegar vaxtatekjur Íslandsbanka. Ætla mætti af umræðunni, að IceSave ríði þjóðinni að fullu. Og ætla mætti, að greiðslur til Seðlabankans og annarra fjármálastofnana séu bara skiptimynt milli vina.
Búðarháls er frosinn

Að óbreyttu fær Landsvirkjun ekki lán Norræna fjárfestingarbankans til Búðarhálsvirkjunar. Fyrirgreiðslan er bara hluti af Búðarhálsi og er þar að auki háð frosnu láni frá Evrópska fjárfestingarbankanum. Það lán hefur verið frosið í ár, fæst ekki fyrr en IceSave er afgreitt. Frosin Búðarhálsvirkjun er skýrasta dæmið um, að lánshæfni Íslendinga kemst ekki í eðlilegt horf. Andstaðan gegn IceSave hindrar, að erlendir lánasjóðir taki Ísland gilt. Að vísu er hægt að lifa af í nægjusemi án lána. En án lána verður hvorki neinn Búðarháls né aðrar virkjanir á Íslandi. Þökk sé þjóðrembdum nei-sinnum.
Ættbálkarnir í Líbýu

Byltingin í Líbýu fór aðra leið en byltingarnar í Túnis og Egyptalandi. Þær byrjuðu allar með óeirðum ungs fólks, sem vildi innleiða nútíma. En í Líbýu breyttist hún fljótlega í opið stríð milli ættbálka. Í Túnis og einkum þó í Egyptalandi er fólk Túnisar og Egyptar. Hermenn fást þar varla til að skjóta á eigin þjóð. Því hrundu varnir kerfisins. Í Líbýu hins vegar sjá hermenn ekkert athugavert við að skjóta niður aðra ættbálka eins og hunda. Eða jafna bæi þeirra við jörðu. Líbýa er að grunni til frumstætt ættbálkasamfélag. Því misheppnaðist bylting, sem byrjaði sem óeirðir framfarasinnaðra borgarbúa.
Jaðrarnir þyrla rykinu

Þeir, sem segja nei við IceSave eru 15% þjóðarinnar samkvæmt könnun Gallup. En þeir láta mikið fyrir sér fara, eru hávaðasamir. Þar sameinast þrenns konar siðleysingjar og ábyrgðarleysingjar. Fremst fer þar hægri jaðarinn, forstokkaðir hrunverjar, sem bíða endurkomu Davíðs og nýrrar ofursveiflu. Næst kemur miðkanturinn, hálf Framsókn, sem fylkir sér um landsins mesta lýðskrumara, Sigmund Davíð Gunnlaugsson. Í þriðja lagi er svo hluti órólega vinstri jaðarsins, Hreyfingin og hluti Vinstri grænna. Þessi þriggja kanta minnihluti mun næstu vikur þyrla upp feiknarlegu moldviðri þjóðrembings.
Hoppa fjárfestar af fögnuði?

Gjaldeyrisvarasjóður Íslands er að mestu fenginn að láni. Ég hef áður efast um gildi þess að hafa lánaðan sjóð. Með honum er að vísu hægt að borga tilfallandi slummur á löngum tíma. En mér finnst skrítið, ef fjárfestar úti í heimi láta plata sig með lánuðum sjóði. Einnig finnst mér skrítið, ef erlendir fjárfestar fagna nýkrónu, þegar Lilja Mósesdóttir er búin að fela þá gömlu. Eru fjárfestar mjög heimskir? Af hverju ekki bara skipta um kennitölu á öllu gumsinu? Lýsa Ísland gjaldþrota og taka upp nýtt Ísland. Iceland World Class! Ætli heimsku fjárfestarnir hoppi þá af tærum fögnuði?
Siðblindu lagatæknarnir

Samningamenn höfða ekki mál gegn þeim, sem þeir eru að ljúka samningum við. Falli IceSave, flyzt það ekki úr umræðunni. Þeim er ekki bezt treyst, sem neita að borga það, sem aðrir telja þá eiga að borga. Erlendir bankar og sjóðir hafa áhyggjur á undirstöðum fjármálasiðferðis á Íslandi. Augljósar staðreyndir stinga í stúf við furðulegar greinar sjö lagatækna náhirðar Davíðs. Ég safna þessum greinum. Til að minna á, að siðlegt er og hagkvæmt að fallast á niðurstöðu samninga um IceSave IV. Ég vil ekki vera hluti siðspilltrar og ábyrgðarlausrar þjóðar Davíðs. Styð samkomulagið eindregið.
Við erum í meiri steik

Eins og Jóhann Hauksson er ég ósammála Agli Helgasyni um, að samfélagskreppa sé svipuð erlendis og hér. Hún er meiri hér, enda mælist hún vel í könnunum á trausti til Alþingis og stjórnmálaafla. Erlendis varð kreppa, en hér varð hrun. Erlendis harmar fólk ábyrgðarleysi stjórnmála og fjármála, en hér leikur allt á reiðiskjálfi. Skandalar tröllríða meira daglegum fréttum hér. Ég efast um, að 30% erlendra kjósenda bíði eftir nýju afli í pólitík eins og hér. Við þetta bætist, að margir málsaðilar umræðunnar hér lúta ekki lágmarkskröfum um rök og siðferði. Samtals erum við í meiri steik en aðrir.
Gegnsæi stjórnlagaráðs

Margir tala þessa dagana niður til Stjórnlagaráðs og segja umboð þess harla lélegt. Við því er ekkert að segja. Ef fundum ráðsins verður sjónvarpað og aðgangur opinn, munu viðhorfin fljótlega breytast. Þá mun koma í ljós, að þorri fulltrúanna starfar af heilindum. Gerólíkt því, sem við þekkjum frá Alþingi. Ef tuttugu af fulltrúum ráðsins verða síðan sammála um tillögu til Alþingis, er björninn unninn. Kjósendur munu taka því fagnandi að fá að kjósa um nýja stjórnarskrá. Sjálfstæðisflokkurinn hefur áratugum saman reynt að hindra breytingar. En nú standa vonir til, að hann missi tök á málinu.
Forskráðar bankalygar

Marinó G. Njálsson hefur réttilega sent ríkisskattstjóra bréf um forskráðar lygar bankanna á skattframtölum. Þeir taka ekki mark á dómum Hæstaréttar um meðferð gengistryggðra lána. Halda áfram að sýna ýktar skuldir framteljenda eins og ekkert hafi gerzt í látunum í fyrra. Marinó heimtar, að bönkunum verði gert að skrá réttar upplýsingar. Og fólki gefinn frestur til að skila skattskýrslum. Ríkisskattstjóri hefur greinilega framið afglöp með því að heimila bönkum að forskrá lygar inn á framtöl fólks. Hann verður að bæta úr þeim mistökum. Sömuleiðis ber honum að láta bankana svara til saka.
Burðardýr predikar siðprýði

Ragnar Önundarson er fínt dæmi um ömurð íslenzkrar umræðu. Tölvupóstar hans sýna eindreginn brotavilja. En hann segir sig bara hafa verið handbendi stjórnarmanna og eigenda. Þeir séu hinir raunverulegu bófar. Hann sjálfur hafi verið eins konar burðardýr. Þetta er auðvitað rugl bófans í afneitun. Verra er þó, að Ragnar heldur áfram að predika yfir þjóðinni eins og ekkert hafi í skorizt. Kvartar yfir siðleysi þingmanna og fréttamanna, sem hlaupi eftir almenningsáliti. Dómstóll götunnar sé orðinn Hæstarétti æðri. Hér á landi er ekki gerður munur á rökum og rugli. Því getur Ragnar ruglað svona.
Vegamálastjóri á villigötum

Sjaldan hef ég séð embættismann á öðrum eins villigötum og vegamálastjóra. Hreinn Haraldsson þiggur ríkisábyrgð á lánum til Vaðlaheiðarganga og telur hana samt einskis virði í kostnaðarreikningi. Auðvitað er ríkisábyrgð mjög verðmæt. Einkum þegar haft er í huga, að ríkissjóður er á barmi gjaldþrots og nauðsynleg verkefni æpa á peninga. Þannig séð er kostnaður þjóðfélagsins af Vaðlaheiðargöngum ekki tíu milljarðar, heldur fjórtán milljarðar. Þess vegna verður gjaldið fyrir vegferð um göngin hærra en sparnaðurinn við að sleppa króknum um Víkurskarð. Gjaldið þarf að vera 1100 krónur á bílinn.
Aðalsteinn í afneitun

Aðalsteinn Þorsteinsson er í afneitun eins og aðrir fjármálabófar landsins. Forstjóri Byggðastofnunar tapaði rúmlega milljarði af opinberu fé með því að lána það sparisjóðum án nokkurra trygginga. Segir þetta vera samkvæmt lögum og reglum. Samkvæmt Aðalsteini máttu bankastjórar skafa banka og sparisjóði innan. Samkvæmt honum er í samræmi við lög og reglur að afhenda vildarvinum alla peningana. Og aldeilis frábært að fara svo til ríkisins og heimta nýja milljarða til að leika sér með. Byggðastofnun er komin í gjörgæzlu ríkisins eftir furðulega fjármálastjórn Aðalsteins. Hann er í sömu afneitun og aðrir.
Besti er bara gömul lumma

Ég hef lengi vitað, að við þurfum ekki sérþjálfaða stjórnmálamenn. Starfið er ekki þess eðlis, að menn þurfi þjálfun, bara heilbrigða skynsemi. Ég þarf ekki að láta Gauk Úlfarsson leikstjóra segja mér þetta. En út í hött er, að Besti flokkurinn og Jón Gnarr sanni þetta. Þvert á móti sanna þeir, að nýir og óþjálfaðir stjórnmálamenn og -flokkar geta verið jafn hörmulegir og hinir gömlu og reyndu. Trúðskan er svipuð og fyrir hrun. Jón Gnarr ræður eins illa við embættið og fyrirrennararnir. Nýi trúðurinn er réttilega rassskelltur á hverjum hverfisfundinum á fætur öðrum. Besti flokkurinn er bara gömul lumma.
Skilanefndir í skipsstrandi

Skilanefndir og slitastjórnir gömlu bankanna hafa sprengt græðgisskalann í tætlur. Þær taka fertugföld laun almennings. Og þau eru sjálftekin. Enginn hefur eftirlit með græðgi skilanefnda og slitastjórna. Ákveða sjálfar að taka sér sex til sjö milljónir króna á mánuði. Haga sér eins og bændur á strandstað flutningaskipa. Storka þjóðfélaginu með framferði sínu. Hafa má þetta til marks um ofurþreytu ríkisstjórnarinnar. Hún hefur ekki sett í gang ferli til að koma upp eftirliti með skilanefndum og slitastjórnum. Því þarf að innleiða hátt skattþrep á verktakagreiðslum yfir launum forsætisráðherra.
Fjölmenning í Midsomer

Félagslegur rétttrúnaður lætur ekki að sér hæða. Brian True-May hefur verið sendur í frí sem stjórnandi Midsomer Murders. Hann hafði sagt, að allar persónur í Midsomer Murders þyrftu að vera enskar. Midsomer ætti að vera enskt þorp og væri það ekki, nema allar persónur væru enskar. Engir múslimar og engir svertingjar. Líklega verður hann knúinn til að setja inn múslimska morðingja og svarta svindlara. Réttlæti fjölmenningar verður fullnægt, þegar múslimar og svertingjar eru orðnir fangelsismatur. Rétt eins og hversdagslegir þorpsbúar í gamalensku þorpi með 222 morð á samvizkunni.
Þýzka leiðin felst í evru

Ýmsir hrósa Lilju Mósesdóttur fyrir þýzku leiðina, þótt þeir hafi ekki áður sýnt dálæti á Þýzkalandi. Telja kenntöluflakk húsum hæft, af því að það sé þýzka leiðin. Ef menn eru svona hrifnir af þýzkum leiðum, hafa þeir gott af heyra, að Þjóðverjar eru hættir að nota markið sitt. Hvort sem það heitir Ríkismark, Rentumark eða Þýzkumark. Þeir nota bara evru og græða meira en nokkru sinni fyrr. Allt Evrópusambandið hangir á Þýzkalandi sem eimvagni Evrópu. Við hefðum áreiðanlega gott af að taka okkur til fyrirmyndar tök Þjóðverja á fjármálum og evru. Þau felast í flestu öðru en kennitöluflakki.
Ragnar var bara burðardýr

Af lýsingu Ragnars Önundarsonar að dæma gegndi hann hlutverki burðardýrs eiturlyfjasala. Var nauðugur einn kostur að hlýða skipunum stjórnarmanna og eigenda. Átti ekki kost á annarri vinnu og varð því bara að hlýða. Var bara forstjóri, ígildi burðardýrs. Auðvitað er afleitt, að Samkeppniseftirlitið féllst á dómsátt. Hefði átt að fylgja eftir kröfum um ábyrgð forstjóra, stjórnarmanna og eigenda. Tímabært er, að fólk komizt að raun um, hvort hvítflibbagengi séu alveg ábyrgðarlaus. Við vitum það ekki enn. Burðardýr hafa hingað til verið dæmd til refsingar. En þau eru bara burðardýr, pupull.
Kvartmilljón á dag

Krafa saksóknara er, að Baldur Guðlaugsson sitji inni í 730 daga. Það nemur kvartmilljón á dag. Rýr krafa, miðað við dóma yfir þeim, sem stela bjórkippu eða súpupökkum. Þeir fá nokkurra mánaða fangelsi. Ef þeir hefðu stolið 192 milljónum, mundu þeir sitja inni í þúsund ár. En yfirstétt með hvítan flibba er ekki pupull. Lög og dómar miðast ekki við hvítflibbamenn. Slegið er á putta þeirra, þeim sagt að skila þýfinu og haga sér betur næst. Þetta er hluti af orsök óbeitar margra á svokölluðum lögum og svokölluðum rétti. Lög og réttur komast sjaldnast í snertingu við venjulegt siðferði og réttlæti.
Seinlæti Sérstaks veldur reiði

Mikið af reiðinni í samfélaginu snýst ekki um aðgerðaleysi stjórnarinnar. Andstaðan gegn IceSave nær til 15% landsmanna. Hún snýst að hálfu leyti um seinlæti í störfum Sérstaks saksóknara. Fólk hefur ekki þolinmæði til að bíða sjö ár. Segir, að stjórnin hafi engan áhuga á að sækja bankabófa og útrásarbófa til greiðslu IceSave. Það er ekki rétt, sett var upp fjölmennt embætti Sérstaks. Hann ætlaði að byrja að gefa út kærur fyrir tæpu ári, en er ekki byrjaður enn. Á því eru vafalaust skýringar. En seinkunin margfaldar óbeit fólks á yfirtöku skulda, sem útrásarbófar og bankabófar eigi að borga.
Matreiðslubók fyrir hrunverja

Þyngsta matreiðslubók heimsins er komin. Í fimm bindum, 2438 blaðsíður og vegur átján kíló, kostar 73.000 krónur. Höfundurinn er Nathan Myhrvold, fyrrum tækniforstjóri Microsoft. Bókin heitir Modernist Cuisine og kennir efnafræðieldhús að hætti ársins 2007. Kennt er að elda eins og Ferran Adrià á El Bulli og Heston Blumenthal á Fat Duck. Þar dugir ekki að hafa venjuleg eldhúsáhöld. Tilraunaglös eru brýn, svo og fljótandi köfnunarefni. Ekki er nóg að matreiða froður og mauk, hlaup og kæfur. Breyta þarf eldhúsinu í efnarannsóknastofu. Úrkynjuð stefna, síðbúin matreiðslubók fyrir hrunverja.
Gengisfelling orðsins einelti

Orðið einelti var gengisfellt á síðustu mánuðum. Útrásarbófar og bankabófar segjast sæta einelti saksóknara. Samt er bara um hefðbundnar rannsóknir að ræða. Nokkrir Hvergerðingar segja Hveragerði sæta einelti gagnrýnenda. Samt er um að ræða gagnrýni á lin viðbrögð skólans við einelti. Framkvæmdastjóri hjá Seltjarnarnesi segist sæta einelti bæjarstjóra. Samt er bara um að ræða eðlilegan skoðanaágreining. Íslendingum er ótamt að skýra mál sitt vitrænum rökum. Því grípa þeir til handhægra slagorða úr umræðunni. Nú er í tízku að sæta einelti. Því gengisfellur orðið og verður verðlaust eins og krónan.
Margs konar krónugengi

Tillaga Lilju Mósesdóttur snýst um margs konar krónugengi. Laun flytjist á pari milli gamallar og nýrrar krónu. Sama er að segja um lágar inneignir í peningastofnunum, til dæmis fyrstu tíu milljónirnar. Eftir því sem upphæðir yrðu hærri, því lægra yrði gengi gömlu krónunnar. Eigi menn milljarð, fá þeir kannski 10% í nýjum krónum. Slíkt var gert í Þýzkalandi í þrígang á 20. öld. Þrígangur segir að vísu nokkuð um gallaða aðferð. En Þjóðverjar réttu úr kútnum og hefðu kannski gert það, hvort sem er. Lilja hyggst ræna útlendinga, sem eru fastir í krónum. Þetta er eins konar kennitöluflakk.
Jafnsetja rök og rugl

Aðeins á fávitahæli geta menn rætt í alvöru um tvíþætt löggjafarvald milli Alþingis og kjósenda. Aðeins á fávitahæli ógildir Hæstiréttur kosningar út á formgalla, þótt ekki hafi verið svindlað í þeim. Aðeins á fávitahæli spyrja sjö lagatæknar um málaferli gegn Íslandi, þótt ljóst sé, að ríki fari ekki í mál við ríki, sem hefur lofað að borga. Öll umræða á Íslandi er í skötulíki. Andstæðingar IceSave brjálast, þegar samninganefndin leyfir sér að útskýra samninga. Fjölmiðlar á borð við Mogga halda uppi umræðu á lægsta plani, sem þekkist á Vesturlöndum. Íslendingar jafnsetja meira að segja rök og rugl.
Vanþroska umræðuhefð

Umræðuhefð hefur alla tíð verið lakari hér en annars staðar á Vesturlöndum. Á sér eðlilegar skýringar. Áratugum saman mótaðist hefðin af talsmönnum hagsmuna og stjórnmála. Með gífurlegri aðild almennings að nýrri umræðu vefsins, hafa frumkvæði og massi umræðunnar flutzt til almennings. Hann er hvorki sjóaður í rökfræði né í umgengni við staðreyndir. Slíkt tekur langan tíma. Því er umræða á Íslandi út og suður sem stendur. Umræður um IceSave eru gott dæmi um vanþroska hennar. Síðan mun taka við enn meira glóruleysi um Evrópusambandið. Kannski verður umræðan á Íslandi nothæf eftir tíu ár.
Fjórfalt gullæði Davíðs

Árið 2003 var lækkuð bindiskylda banka í Seðlabankanum. Það setti 800 milljarða á lánamarkaðinn og olli gullæði. Árið 2004 hófst kapphlaup banka og Íbúðalánasjóðs um hærri íbúðalán, tvöfalt gullæði. Árin 2004-2008 komu Kárahnjúkar ofan á, þrefalt gullæði. Árið 2005 voru skattar lækkaðir til að auka enn veltuna, fjórfalt gullæði. Fjórfalda gullæðið hvolfdi þjóðarbúskap og olli okkur tjóni upp á þúsundir milljarða. Allt voru þetta afleiðingar af hagstefnu frjálshyggjunnar. Davíð innleiddi einkavæðingu og eftirlitsleysi. Ferlegast er, að sjálfur yfirbófi hrunsins predikar nýjar lausnir daglega.
Rúgbrauð með remúlaði

Matgæðingar landsins fara í hefðarhús landsins að smakka á list & lyst frá gestakokkum Food & Fun. Ég læddist samt rétt fyrir lokun í fyrradag til Jómfrúarinnar í Lækjargötu og gældi við fortíðarþrána. Fékk mér hálfa sneið af rækjum á fransbrauði með þúsundeyjasósu. Og heila sneið af pönnusteiktri og snarkheitri rauðsprettu á rúgbrauði með remúlaði. Rækjurnar á Jómfrúnni eru betri en rækjurnar heima hjá mér. Og Jómfrúin gefur heldur ekkert eftir í tímasetningum í steikingu. Rauðsprettan var dúnmjúk bakvið raspið. Þarna fékk ég heitan mat og snöggeldaðan mat. Ekki kalda skúlptúra með froðum.
Lagatæknar eru siðblindir

Ég gef ekki túskilding fyrir lagatækni í IceSave, með eða móti. Í áratug hef ég bara séð lagakróka, tæknibrellur og orðhengilshátt hjá lagatæknum okkar. Siðblinda lagatækna hrópar til himins. Greinar lagatæknanna sjö eru bara toppur ísjakans. Seint mun ég gera lagatækna að leiðtogum lífs míns. Afstaða mín til IceSave er einföld. Eftir fjóra samninga við Bretland og Holland tel ég 1) tímabært, 2) siðlegt og 3) hagkvæmt að láta gott heita. Fyrir rúmum tveimur árum lofaði því lögleg ríkisstjórn Geirs. Löglegt Alþingi Bjarna Ben staðfesti síðan að borga IceSave I. IceSave IV er þar á ofan orðið hagkvæmt.
Ragnar er siðblindur

Ragnar Önundarson sér ekki eigin tölvubréf. Þau sýna, að hann var höfuðpaur í samkeppnisbrotum krítarkortafyrirtækja. Hann segir, að eigendur og stjórn fyrirtækisins beri ábyrgð. En ekki framkvæmdastjórinn, sem sendi ósiðlegu tölvubréfin, er hann vildi síðan láta eyða. Sakar Samkeppniseftirlitið um að leka gögnum um sig. Sér ekkert rangt við gerðir sínar. Segir ekki af sér trúnaðarstörfum hjá lífeyrissjóðunum vegna efnisatriða. Heldur vegna kröfu annarra, stéttarfélagsins VR og Lífeyrissjóðs verzlunarmanna. Ragnar er dæmi um siðblinda fólkið, sem enn stjórnar öllum fjármálafyrirtækjum landsins.
Óvinur þjóðarinnar

Búnaðarþing ályktar, að ríkinu beri að halda áfram að styðja landbúnaðinn eins og hver önnur félagsmálastofnun. Raunar beri ríkinu að auka styrki til landbúnaðarins og vinnslustöðva hans. Einnig sé brýnt að viðhalda tollvernd til íslenzka landbúnaðarins og vinnslustöðva hans. Búnaðarþing hafnar öllu viðskiptafrelsi, þótt landbúnaðurinn flytji út vörur á kostnað ríkisins. Það hafnar allri samkeppni, hvaða nafni sem hún nefnist. Búnaðarþing vill ekki ræða nýjar leiðir í samskiptum þjóðar og landbúnaðar. Það vill alls engar breytingar. Búnaðarþing er áreiðanlega einn helzti óvinur þjóðarinnar.
Fáir hafa ákveðið sig

Sem betur fer sýna kannanir aukinn meirihluta þeirra, sem segja Já. Þeir eru að verða tvöfalt fleiri en Nei-menn. Aukningin er öll í Flokknum. Þar sækir Bjarni á, en Davíð hrunvaldur fer halloka. Ég hef áður sagt, að IceSave muni vinnast innan Flokksins. Samt er ótímabært að fagna. Margir eiga eftir að gera upp hug sinn. Í rauninni hefur Já bara 27% fylgi og Nei bara 15% fylgi. Enn er því langt í land. Að auki eru fylgismenn rólegri í tíðinni og latari, líklegri til að sitja heima. 15% þjóðarinnar eru hins vegar froðufellandi af ábyrgðarleysi og siðleysi. Þeir munu sko ekki láta sig vanta á kjörstað.
Latir stuðningsmenn IceSave

Ég hef áhyggjur af stuðningsmönnum nýja friðarsamningsins við Bretland og Holland. Þeir eru ekki nógu harðir af sér í samanburði við froðufellandi andstæðinga IceSave. Ábyrgðarleysingjar og siðleysingjar munu skila sér á kjörstað. Ég óttast hins vegar, að sumir í þögla meirihlutanum nenni ekki að kjósa. Skoðanakannanir, sem sýna 60-63% fylgi við IceSave, segja ekki alla söguna um tilfinningahita ábyrgðarleysis og siðleysis. Viljum við ljúka málinu með sæmd, verðum við gera skyldu okkar og mæta á kjörstað. Í siðuðu samfélagi eru sættir miklu betri en dómsúrskurðir. Við lifum ekki í Njálu.
Fávitar eða lygarar

Annan september 2008 sátu Björgvin G. Sigurðsson bankaráðherra og Baldur Guðlaugsson ráðuneytisstjóri fund með Alistair Darling í London. Darling segir, að sér hafi virzt Íslendingarnir vera að ljúga eða vera úti að aka. Tveimur vikum síðar seldi Baldur hlutabréf sín í Landsbankanum. Segir sína sögu. Hugsanlega voru ráðamenn og embættismenn Íslands greindarskertir, en líklegar voru þeir vísvitandi að ljúga að umheiminum. Orð seðlabankastjóra og önnur framkoma ráðamanna leiddi til réttlátrar beitingar hryðjuverkalaga. Gegn okkur og landráðamönnum okkar, sem reyndu að ljúga umheiminn fullan.
Darling takmarkaði tjónið

Þegar ég sá Alistair Maclean Darling í sjónvarpinu í vikunni, minntist ég hans úr hruninu. Þá leizt mér ekki á kauða. Taldi hann beita bolabrögðum í IceSave. Þegar sannleiksskýrslan kom í ljós, sá ég, að það var rangt og birti það. Brezka stjórnin var í fullum rétti að beita hryðjuverkalögum gegn Íslandi. Bófar höfðu skafið Ísland að innan með stuðningi stjórnvalda. Þeir voru farnir að skafa Bretland að innan með stuðningi íslenzkra stjórnvalda. Darling stöðvaði fjárstrauminn með handafli og setti Ísland blessunarlega á hausinn. Hindraði þannig, að Davíðs-hrunið yrði enn verra en það þó varð.
Hlegið að sjö lagatæknum

Sjö lagatæknar eru daglegt aðhlátursefni. Fyrst kom í ljós, að þeir vissu ekki, að menn forðast að höfða mál gegn þeim, sem lofa að borga. Síðan kom í ljós, að þeir telja málaferli æðri samskiptamáta en samninga. Í morgun kom í ljós, að þeir telja mikilvægt, að umræða um IceSave hætti. Og að það gerist bara með því að fella IceSave. Í morgun kom líka í ljós, að þeir telja þeim vera bezt treyst, sem neita að borga það, sem aðrir telja þá eiga að borga. Lagatæknarnir sjö eru úti að aka af siðferðisskorti og greindarskorti. Sem einkennir því miður fimmtung þjóðarinnar samkvæmt ítrekuðum skoðanakönnunum.
Síbrotamaður varð bankastjóri

Höskuldur H. Ólafsson var síbrotamaður áður en hann varð bankastjóri. Árið 2007 var Eimskip sektað um 310 milljónir fyrir bolabrögð gegn Samskipum. Þá var Höskuldur framkvæmdastjóri rekstrarsviðs Eimskips og var þar í samráðum um lögbrotin. Árið 2009 var gerð húsleit hjá Valitor vegna samkeppnisbrots. Höskuldur var þá forstjóri Valitors, sem áður hét Visa. Málinu er ólokið, en Höskuldur er enn í rannsókn hjá eftirlitinu. Guðrún Johnsen viðskiptakennari telur hann slíkan happafeng hjá Arion, að honum beri tíu milljónir í tannfé. Bankaráðsmaðurinn er dæmi um, að græðgisstefna ársins 2007 lifir góðu lífi.